ส่วนที่ 1

ข้อมูลสรุป

บริษัท เอ็ม เอฟ อี ซี จำกัด (มหาชน) มีทุนจดทะเบียน 281.85 ล้านบาท
และทุนที่ออกชำระแล้วจำนวน 234.92 ล้านบาท ปัจจุบันมีสัดส่วนผู้ถือหุ้นประกอบด้วย
ผู้ถือหุ้นสัญชาติต่างชาติร้อยละ 2.28 ของจำนวนหุ้นที่ชำระแล้ว และผู้ถือหุ้นสัญชาติไทยร้อยละ
97.72 ของจำนวนหุ้นที่ชำระแล้ว โดยมีบริษัท โมเดอร์นฟอร์มกรุ๊ป จำกัด (มหาชน)
เป็นผู้ถือหุ้นรายใหญ่ซึ่งมีสัดส่วนการถือหุ้นคิดเป็นร้อยละ 30.90 กลุ่มผู้บริหาร และผู้ถือหุ้นรายอื่น ๆ
มีสัดส่วนการถือหุ้นคิดเป็นร้อยละ 17.50 และ 51.60 ตามลำดับ

บริษัทประกอบธุรกิจหลักในการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศแบบครบวงจร
สำหรับลูกค้าจากทั้งภาครัฐและเอกชน
โดยมุ่งเน้นกลุ่มลูกค้าวิสาหกิจขนาดใหญ่ซึ่งเป็นผู้นำในอุตสาหกรรมที่มีความต้องการงานบริการด้านเทคโนโลยีสารสนเทศสูง
ขอบเขตของการบริการครอบคลุมตั้งแต่การให้คำปรึกษาเพื่อแก้ปัญหาหรือตอบสนองความต้องการของลูกค้า
การพัฒนาและวางระบบคอมพิวเตอร์และเครือข่ายสารสนเทศ
ซึ่งอาจจะประกอบด้วยอุปกรณ์ฮาร์ดแวร์ ซอฟต์แวร์ อุปกรณ์ต่อพ่วงและอุปกรณ์เครือข่ายต่างๆ
การติดตั้งและทดสอบระบบ การฝึกอบรมวิธีการใช้งาน ตลอดจนการให้บริการด้านการบำรุงรักษา
โดยธุรกิจของบริษัทสามารถแบ่งออกเป็น 3 ประเภทหลัก ได้แก่

-   ธุรกิจบริการให้คำปรึกษาและพัฒนางานด้านเทคโนโลยีสารสนเทศ (IT Professional
    Services)

-   ธุรกิจพัฒนาและวางระบบ (System Integration)

-   ธุรกิจบริการด้านการบำรุงรักษา (Maintenance Service)

ในปี2551 บริษัทยังคงรักษาอัตราการเติบโตไว้ได้อย่างต่อเนื่อง
โดยมีอัตราการเติบโตรายได้ที่ร้อยละ 3.08 แม้จะต้องเผชิญกับภาวะเศรษฐกิจที่ไม่ค่อยสดใสนัก
อันเนื่องมาจากการขยายฐานกลุ่มลูกค้าได้เพิ่มมากขึ้น
ส่วนหนึ่งเป็นผลจากการปรับโครงสร้างทีมงานและผู้บริหารในช่วงที่ผ่านมา
โดยเฉพาะในส่วนพัฒนางานด้านเทคโนโลยีสารสนเทศ (IT Professional Services)
ทำให้เกิดประสิทธิภาพการบริหารงาน และผลลัพธ์เชิงธุรกิจมากขึ้น
รวมทั้งการเตรียมพร้อมในการขยายทีมงานให้ครอบคลุมลูกค้ากลุ่มต่างๆ
เพื่อคงความเป็นผู้นำในกลุ่มผู้ให้บริการทางด้านไอทีของแต่ละกลุ่มอุตสาหกรรม
นอกจากนี้ยังมีการวางระบบโครงสร้างพื้นฐานทางด้านไอที (IT Infrastructure)
ภายในองค์กร การเพิ่มสัดส่วนงานบริการให้คำปรึกษาและพัฒนางานด้านเทคโนโลยีสารสนเทศ (IT
Professional Services) เพื่อเพิ่มศักยภาพการแข่งขัน และอัตรากำไรขั้นต้น (Profit
Margin) ที่สูงขึ้น โดยมุ่งเน้นการพัฒนาผลิตภัณฑ์และการบริการ (Products & Solutions)
ในส่วนที่มีความรู้ความเชี่ยวชาญเฉพาะด้าน
เชื่อมโยงกับแต่ละอุตสาหกรรมตามขนาดธุรกิจที่เป็นกลุ่มเป้าหมาย เช่น กลุ่มสื่อสารโทรคมนาคม
และสถาบันการเงิน
พร้อมขยายรูปแบบการให้บริการไปสู่ระดับที่ปรึกษาที่มีมาตรฐานเทียบเท่ากับบริษัทที่ปรึกษาชั้นนำในต่างประเทศ
โดยมีการจัดตั้งหน่วยงานที่ปรึกษาไอทีเชิงกลยุทธ์ (Strategic IT Consulting and
Services) เพื่อมุ่งเน้นการให้บริการด้านการให้คำปรึกษาไอทีเชิงกลยุทธ์
ให้เห็นภาพรวมความต้องการด้านไอทีขององค์กรนั้นๆ ตลอดถึงการจับมือเป็นพันธมิตรกับผู้ผลิต
(Vendor) รายต่าง ๆ ด้วยกลยุทธ์มุ่งเน้นการดำเนินธุรกิจด้วยความระมัดระวัง
และโฟกัสการทำธุรกิจด้านต่างๆ ให้สอดคล้องกับภาวะเศรษฐกิจแต่ละช่วงเวลา
ซึ่งจะช่วยให้เพิ่มความเข้มแข็งให้กับองค์กร ด้วยจุดเด่นในด้านการให้บริการที่ดี
ทั้งนี้เพื่อเป้าหมายสำคัญในการเพิ่มยอดขายและส่วนแบ่งด้านการตลาด
เพื่อคงความเป็นผู้นำในกลุ่มผู้ประกอบการทางด้านเทคโนโลยีสารสนเทศอย่างครบวงจรของไทยต่อไป

2.  สำหรับผลการดำเนินงานของบริษัทและบริษัทย่อยโดยรวมปี 2551 มีรายได้รวมเพิ่มขึ้นจากปี
    2550 คิดเป็นร้อยละ 3.08
    โดยมีรายได้จากธุรกิจให้คำปรึกษาและพัฒนางานด้านเทคโนโลยีสารสนเทศ 196.71 ล้านบาท
    รายได้ธุรกิจพัฒนาและวางระบบ 1,783 ล้านบาท และรายได้ธุรกิจบริการด้านการบำรุงรักษา
    465.62 ล้านบาท ในขณะที่มีต้นทุนสินค้าและบริการที่ใกล้เคียงกับปี 2550
    สืบเนื่องจากบริษัทมีการวางแผนบริหารจัดการต้นทุนโครงการที่ดี
    และคณะกรรมการบริหารมีมติอนุมัติให้บริษัทย่อยซึ่งประสบปัญหาขาดทุนจากการดำเนินงานและขาดสภาพคล่องให้ดำเนินการเพิ่มทุนจดทะเบียนในแต่ละบริษัท
    เป็นผลให้บริษัทมีกำไรสุทธิเป็นจำนวน 149.50 ล้านบาท
    ซึ่งบริษัทมีกำไรเพิ่มสูงขึ้นกว่าปีก่อนคิดเป็นอัตราร้อยละ 17.41